Twee verdagtes sal na verwagting Dinsdag in die Zeerust-landdroshof in Noordwes verskyn in verband met ŉ plaasaanval die naweek buite dié dorp.

Brig. Sabata Mokgwabone, woordvoerder van die polisie, sê die verdagtes het Sondagaand toegang tot ŉ egpaar se plaas verkry waarna hulle na bewering die man (66) en vrou (65) oorval en aangerand het.

Die verdagtes het daarna met ŉ skootrekenaar, drie selfone en ander huishoudelike items op die vlug geslaan.

Volgens Mokgwabone is die man gedurende die voorval ernstig beseer. Hy kon egter daarin slaag om alarm te maak by die bure wat die polisie verwittig het. Dié het op hul beurt in samewerking met plaaspatrollies die verdagtes sowat twee kilometer van die plaas in hegtenis geneem.

Die verdagtes was in dié stadium in besit van die slagoffers se selfone. ŉ Voorlopige ondersoek het die polisie na ŉ verlate huis in die omgewing gelei waar hulle die skootrekenaar en ander huishoudelike items, wat gedurende die aanval gebuit is, gevind het.

Die verdagtes, onderskeidelik 44 en 48 jaar oud, sal op aanklagte van poging tot moord en gewapende rooftog in die hof verskyn. Een van die verdagtes was vantevore op ŉ buurplaas werksaam.

Lt.genl. Baile Motswenyane, polisiehoof in Noordwes, het die Zeerust-speurders, die polisie se honde-eenheid asook diegene betrokke by die plaaspatrollies geloof vir die inhegtenisnemings.